ຂປລ. ວັນທີ 12 ມິຖຸນາ 2018 ນີ້, ແນວລາວສາງຊາດແຂວງຫົວພັນ ໄດ້ສຳເລັດກອງປະຊຸມສາມັນຄົບຄະນະ ຄັ້ງທີ 4 ສະໄມທີ 7, ທີ່ຫ້ອງປະຊຸມພະແນກແຜນການ ແລະ ການລົງທຶນແຂວງ. ໂດຍການເປັນປະທານຂອງສະຫາຍ ຄຳຜິວ ວົງສະຫວັນ ຮອງເລຂາພັກແຂວງ, ປະທານແນວລາວສ້າງຊາດແຂວງ, ມີບັນດາສະຫາຍກຳມະການສູນກາງແນວລາວສ້າງຊາດ, ກຳມະການແນວລາວສ້າງຊາດຂັ້ນແຂວງ, ເມືອງ ແລະ ບ້ານ, ແຂກຖືກເຊີນຈາກພະແນກການອ້ອມຂ້າງແຂວງ ແລະ ພະສົງເຂົ້າຮ່ວມ.
ກອງປະຊຸມຄັ້ງນີ້ຜູ້ເຂົ້າຮ່ວມໄດ້ຮັບຟັງ ບົດສະຫລຸບຕີລາຄາການເຄື່ອນໄຫວ ຈັດຕັ້ງປະຕິບັດມະຕິຕົກລົງ ຂອງກອງປະຊຸມຄົບຄະນະຄັ້ງທີ 3 ສະໄໝທີ 7 ໃນໄລຍະຜ່ານມາ ແລະ ທິດທາງແຜນການແຕ່ນີ້ ຮອດກອງປະຊຸມຄົບຄະນະຄັ້ງທີ 5. ເຊິ່ງ 1 ປີຜ່ານມາ ຄະນະກຳມະ ການແນວລາວສ້າງຊາດແຂວງທຸກທ່ານ ໄດ້ເອົາໃຈໃສ່ ອອກແຮງເຄື່ອນໄຫວ ແລະ ສຸມທຸກສະຕິປັນຍາເຂົ້າ ໃນການສຶກສາອົບຮົມດ້ານການເມືອງແນວຄິດ ນຳເອົາແນວທາງແຜນນະໂຍບາຍ ຂອງພັກ-ລັດ, ມະຕິຕ່າງໆ ຂອງແນວລາວສ້າງຊາດແຕ່ລະຂັ້ນ, ດຳລັດເລກທີ 135/ລບ ວ່າດ້ວຍການປົກປ້ອງ ແລະ ຄຸ້ມຄອງການເຄື່ອນໄຫວ ສາສະໜາຢູ່ ສປປລາວ ລົງເຜີຍແຜ່ເຊື່ອມຊືມ ໃຫ້ພະນັກງານ-ລັດຖະກອນ, ປະຊາຊົນບັນດາເຜົ່າຮັບຮູ້ເຂົ້າໃຈ ແລະ ມີຄວາມເຊື່ອໝັ້ນ ຕໍ່ການນຳພາຂອງພັກ, ການຄຸ້ມຄອງຂອງລັດ, ປະຕິບັດພາລະບົດບາດ, ສິດ ແລະ ໜ້າທີ່ ເປັນຄັນທຸງເຕົ້າໂຮມຄວາມສາມັກຄີ ບັນດາເຜົ່າເປັນປຶກແຜ່ນ, ປຸກລະດົມປະຊາຊົນບັນດາເຜົ່າ ຈັດຕັ້ງປະຕິບັດແຜນພັດ ທະນາເສດຖະກິດ-ສັງຄົມຂອງລັດ ໂດຍສະເພາະ ແມ່ນການຜະລິດເປັນສິນຄ້າ ເພື່ອແກ້ໄຂຄວາມ ທຸກຍາກ, ຕັ້ງໜ້າປັບປຸງກົງຈັກການຈັດຕັ້ງ ແລະ ແບບແຜນວິທີເຮັດວຽກ ຂອງຄະນະກຳມະການແນວລາວສ້າງຊາດ ນັບແຕ່ຂັ້ນແຂວງລົງຮອດຮາກຖານ ບ້ານໃຫ້ມີຄວາມເຂັ້ມແຂງ.
ພ້ອມນີ້, ໄດ້ນຳເອົາແຜນການ ສ້າງຕັ້ງກອງທຶນພັດທະນາຂັ້ນບ້ານ, ການສ້າງຄອບຄົວ ແລະ ບ້ານສາມັກຄີປອງດອງ ຕິດພັນກັບການແກ້ໄຂຄວາມທຸກຍາກ ຂອງປະຊາຊົນ ລົງຈັດຕັ້ງປະຕິບັດຕົວຈິງຢູ່ຂັ້ນບ້ານ ຢ່າງເປັນຂະບວນການກວ້າງຂວາງ ແລະ ມີຜົນສຳເລັດຫລາຍດ້ານ ເຊິ່ງສະແດງອອກປະຈຸບັນແນວລາວສ້າງຊາດແຂວງ, ເມືອງ, ບ້ານ ມີກອງທຶນທັງໝົດ 23 ກອງທຶນ, ມີທຶນໝູນວຽນເກືອບ 8 ຕື້ກີບ, ສ້າງຄອບຄົວ ແລະ ບ້ານສາມັກຄີປອງດອງ ໄດ້ຈຳນວນ 36 ພັນກວ່າຄອບຄົວ, 478 ບ້ານ, ປຸກລະດົມລູກຫລານເອົາໃຈໃສ່ ເຮັດວຽກງານປ້ອງກັນຊາດ-ປ້ອງກັນຄວາມສະຫງົບ ເປັນເຈົ້າການສະກັດກັ້ນ ແລະ ຕ້ານປະກົດການຫຍໍ້ທໍ້ຕ່າງໆ ທີ່ເກີດຂື້ນພາຍໃນທ້ອງຖິ່ນ ແລະ ບ້ານຂອງຕົນ ໃຫ້ມີຄວາມສະຫງົບ, ເກັບກຳຄວາມຄິດເຫັນ, ຄວາມຂັດຂ້ອງໝອງໃຈຂອງປະຊາຊົນບັນດາເຜົ່າ ສ່ອງແສງລາຍງານໃຫ້ຄະນະພັກຂັ້ນຂອງຕົນ ເພື່ອປັບປຸງແບບແຜນ ການ ນຳພາຂອງພັກ ໃຫ້ສອດຄ່ອງກັບແຕ່ລະໄລຍະ.
ຂ່າວ: ອິດສະຫລະ
ເນື້ອໃນ: ຂປລ